Tesla Roadster a Zem v pozadí. „Spaceman" figurína je oblečená v skafandri SpaceX
**Tesla Roadster Elona Muska** je elektrický športový automobil, ktorý slúžil ako užitočný náklad pre skúšobný let rakety Falcon Heavy vo februári 2018 a teraz je umelým satelitom Slnka. Na sedadle vodiča je figurína „Starman" oblečená do skafandra. Automobil a raketa sú produkty spoločnosti Tesla a SpaceX, spoločností založených Elonom Muskom. Roadster (model z 2008) bol predtým používaný Elonom Muskom na dochádzanie do práce a je prvým sériovo vyrábaným automobilom vo vesmíre.

Druhý stupeň rakety s Teslou dosiahol únikovú rýchlosť a vstúpil na heliocentrickú obežnú dráhu prechádzajúcu za obežnú dráhu Marsu. Orbita dosahuje maximálnu vzdialenosť od Slnka v aphéliu 1,6637 astronomických jednotiek (au). Počas prvej časti letu mimo zemskú atmosféru, bolo vysielané živé video do centra kontroly misie o niečo viac ako štyri hodiny.

Roadster ako užitočné zaťaženie
-------------------------------

Roadster je natrvalo pripojený k druhému stupňu rakety Falcon Heavy. Aby sa vyrovnalo rozloženie hmotnosti, automobil bol natrvalo namontovaný na rakete v šikmej polohe nad adaptérom užitočného zaťaženia. Trubkové štruktúry boli pridané kvôli montáži predných a bočných kamier. Na sedadle vodiča je umiestnený „Starman", plnohodnotná ľudská figurína, oblečená v kozmickom skafandri SpaceX. Je umiestnená s pravou rukou na volante a ľavý lakeť leží na otvorenom okennom prahu.

Figurína bola pomenovaná podľa piesne Davida Bowieho „Starman" a zvukový systém vozidla bol nastavený tak, aby nepretržite prehrával Bowieho pieseň „Space Oddity".

V odkladacej priehradke auta je aj novela od spisovateľa Douglasa Adamsa z roku 1979 Stopárov sprievodca galaxiou, spolu s odkazmi na knihu v podobe uteráka a nápis na palubnej doske, ktorý uvádza *„Nepanikárte!"*. Miniatúrne vozidlo Starman je umiestnené na palubnej doske. Plaketa s menami zamestnancov, ktorí pracovali na projekte, je umiestnená pod vozidlom a je tam aj štítok *„Vyrobené na Zemi ľuďmi"*. Vozidlo obsahuje kópiu trilógie Isaaca Asimova na 5D optickom disku, čo je dôkaz o koncepcii dlho trvajúceho ukladania dát s vysokou hustotou, ktorú dotovala spoločnosť Musk Foundation Arch Mission.

Premiérový štart Falconu Heavy

Trajektória
-----------

Diagram obežnej dráhy Tesly Roadster
Raketa úspešne odštartovala dňa 6. februára 2018 o 15:45 miestneho času (20:45 svetového času) zo štartovacieho komplexu 39A v Kennedyho vesmírnom stredisku. Bola umiestnená na obežnú dráhe Zeme, pričom zostala pripojená k druhému stupňu Falcon Heavy. Po dlhšej šesťhodinovej preletovej fáze cez Van Allenove radiačné pásy bol druhý stupeň opäť spustený a urýchlený na rýchlosť pre únik od Zeme. Dňa 9. novembra 2018 dosiahol najvzdialenejší bod obežnej dráhy 248 892 569 km od Slnka. K Zemi sa opäť priblíži po 3 rokoch od štartu a to koncom marca 2021 na 0,276 au.

Najväčšie priblíženia:

|  |  |  |  |  |
| --- | --- | --- | --- | --- |
| dátum (TDB) | teleso | vzdialenosť AU | relatívna rýchlosť, km/s | predpoklad impaktu |
| 2018 Feb 08,09690 | Mesiac | 0,000936 | 3,961 | 0 |
| 2020 Oct 07,26768 | Mars | 0,049530 | 8,150 | 0 |
| 2035 Apr 22,35934 | Mars | 0,015504 | 8,219 | 0 |
| 2047 Jan 11,89023 | Zem | 0,031919 | 4,493 | 0 |
| 2050 Mar 19,52949 | Zem | 0,119113 | 7,397 | 0 |
| 2052 Sep 05,15606 | Mars | 0,176363 | 5,738 | 0 |
| 2067 Apr 15,90202 | Mars | 0,043270 | 7,192 | 0 |
| 2084 Sep 17,92284 | Mars | 0,116962 | 9,753 | 0 |
| 2085 Jan 01.96490 | Zem | 0,083063 | 6,224 | 0 |
| 2088 Mar 09.95754 | Zem | 0,049146 | 5,106 | 0 |

**Elementy dráhy** pre epochu 2458239.5 1.5.2018 

Hlavná polos a 1.324939643(au), excentricita 0,255714, inklinácia 1.077396°, dĺžka vzostupného bodu Ω 317.110254°, argument Perihélia ω 177,478125°, stredná anomália 55,569031°

Perihélium 0,986134051(au), afélium 1.663745234(au), čas v perihéliu 2458153.514961(Julian Day Number)

Sledovanie orbity
-----------------

Na základe optických pozorovaní uskutočnených pomocou robotického teleskopu na observatóriu Warrumbungle, Dubbo v Austrálii a spresnení obežnej dráhy, blízke stretnutie so Zemou (pôvodne predpovedané pre rok 2073) nie je možné. V roku 2020 bude vozidlo prechádzať okolo Marsu približne 6,9 milióna kilometrov, mimo vplyvu jeho gravitačnej sféry.

Projekt Virtual Telescope pozoroval Teslu dva dni po jeho spustení, kde mal zdanlivú hviezdnu veľkosť 15,5. Systém Roadster bol automaticky zaznamenaný teleskopom Asteroid Terrestrial-impact Last Alert System (ATLAS), ktorý prevádzkuje University of Hawaiʻi. Roadster bolo pozorovaný Deimos Sky Survey (DeSS) na vzdialenosti 720 000 kilometrov s blikajúcim efektom, ktorý naznačuje, že sa točil.

Ohlas
-----

Výber auta ako užitočného zaťaženia bol rôznym spôsobom interpretovaný ako chytrý marketingový krok pre Teslu, umelecké dielo alebo príspevok k vesmírnemu odpadu. Nová raketa málokedy získa užitočný náklad pre svoj prvý let, nakoľko riziko neúspechu je veľmi veľké. Ak by nákladom nebol Tesla roadster Starman, tak by to bolo betónové závažie a časom by let upadol do zabudnutia.

Referencie
----------

1. ↑  SPACEX. *Live Views of Starman* [online]. 2018-02-07, [cit. 2018-11-03]. Dostupné online.
2. ↑  CHAMBERLIN, Alan. *HORIZONS Web-Interface* [online]. ssd.jpl.nasa.gov, [cit. 2018-11-04]. Dostupné online. (po anglicky)